SKRIFTLIG FORESPØRGSEL E-1894/01

af Konstantinos Hatzidakis (PPE-DE) til Kommissionen

(28. juni 2001)

Om: Kontrol med de projekter i Grækenland, der modtager støtte fra den anden fællesskabsstøtteramme

Er Kommissionen tilfreds med kontrolsystemet, hvad angår korrekt forvaltning og gennemskuelighed af de programmer i Grækenland, der modtager støtte fra den anden fællesskabsstøtteramme? Hvor stort er omfanget af de overtrædelser, der er blevet konstateret, og hvilke sanktioner er der iværksat?

Mener Kommissionen, at systemet fungerer fuldstændigt tilfredsstillende, hvad angår de sanktioner, der pålægges i tilfælde af sjuskeri med offentlige arbejder? Underrettes det særlige kontor for bekæmpelse af svig (OLAF) på fyldestgørende vis om sådanne tilfælde? Hvilke supplerende foranstaltninger bør der træffes af de græske myndigheder?

Svar afgivet på Kommissionens vegne af Michel Barnier

(17. september 2001)

Kommissionen skal minde det ærede medlem om, at det for programmeringsperioden 1994-1999 i henhold til artikel 23 i Rådets forordning (EØF) nr. 2082/93(1) af 20. juli 1993 først og fremmest er medlemsstaterne, der er ansvarlige for den korrekte gennemførelse af de medfinansierede aktioner, for dokumentationen vedrørende de dermed forbundne udgifter, for forebyggelsen og forfølgningen af uregelmæssigheder og for tilbagekrævningen af uberettiget udbetalte beløb.

Hvad Grækenland angår, blev der i 2000 vedtaget ni beslutninger om korrektioner. I 1999 blev der for Grækenland foretaget fem korrektioner for et samlet beløb på 837 334 EUR. Betalingsperioden vil på nationalt plan slutte ved udgangen af 2001, medens der i henhold til de gældende bestemmelser kan foretages kontrol indtil 2004.

Det skal dog bemærkes, at der i betragtning af strukturfondsprogrammernes flerårige karakter foretages mange andre korrektioner af medlemsstaternes myndigheder som følge af konstaterede forhold eller henstillinger fra medlemsstatens eller EU's kontrolorganer, uden at dette kræver en officiel kommissionsbeslutning, da sådanne korrektioner foretages som led i programmernes gennemførelse.

Kommissionen vil også gerne understrege, at de fleste af dens korrektioner for programmeringsperioden 1994-1999 vil blive foretaget efter den 30. juni 2002, når anmodningerne om de endelige betalinger forelægges. Medlemsstaterne skal i den forbindelse(2) vedlægge en erklæring fra et uafhængigt organ med et resumé af konklusionerne af de kontrolundersøgelser, der er foretaget i de foregående år. Hvis Kommissionen herefter finder, at der ikke er foretaget den fornødne opfølgning af de konstaterede mangler (navnlig vedrørende systemfejl og tilbagesøgning i forbindelse med uregelmæssigheder), kan den foretage korrektioner.

I mellemtiden har Kommissionen intensiveret sine revisionsbesøg i alle medlemsstaterne, herunder også i Grækenland, og den tilskynder aktivt til præstationskontrol (omkostningseffektivitet) og lægger vægt på, at der udvikles af en bedre revisionsmentalitet og organisationsevne ved de græske myndigheder.

EF-kontoret for bekæmpelse af svig (OLAF) har oplyst, at det i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(3), fra de græske myndigheder har modtaget 33 meddelelser om uregelmæssigheder vedrørende offentlige arbejder i forbindelse med fællesskabsstøtterammen for Grækenland for programmeringsperioden 1994-1999. De pågældende myndigheder er blevet bedt om at give supplerende oplysninger herom, og de har lovet at sende sådanne oplysninger.

Kommissionen råder ikke på nuværende tidspunkt over oplysninger om opfølgningen af de enkelte dossierer vedrørende de konstaterede uregelmæssigheder i forbindelse med offentlige arbejder i Grækenland, der medfinansieres af strukturfondene. Kommissionen har officielt anmodet de græske myndigheder om sådanne oplysninger den 29. januar 2001, og der er for nylig sendt en rykkerskrivelse.

I strukturfondenes nye programmeringsperiode 2000-2006 vil Kommissionen til fulde varetage og udøve sine betydelige ansvarsområder og beføjelser på kontrolområdet, således som disse er beskrevet i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(4) og gennemførelsesbestemmelserne hertil(5)(6). Disse forordninger fastlægger medlemsstaternes forpligtelse til at oprette effektivt fungerende forvaltnings- og kontrolsystemer, og pålægger Kommissionen at kontrollere disse systemers effektivitet, at foreslå forbedringer og om nødvendigt at foretage finansielle korrektioner.

Kommissionen er af den opfattelse, at ovennævnte foranstaltninger på tilfredsstillende måde giver Kommissionen mulighed for at kontrollere, at interventionerne i alle medlemsstater forvaltes korrekt, og for at foretage finansielle korrektioner, hvis der forekommer uregelmæssigheder.

(1) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 193 af 31.7.1993.

(2) Ifølge artikel 8 i Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene, offentliggjort i EFT L 290 af 23.10.1997.

(3) EFT L 178 af 12.7.1994.

(4) EFT L 161 af 26.6.1999.

(5) Kommissionens forordning (EF) nr. 448/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår proceduren for finansielle korrektioner af interventioner under strukturfondene, EFT L 64 af 6.3.2001.

(6) Kommissionens forordning (EF) nr. 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner, EFT L 63 af 3.3.2001.